Ad hominem argudioa

Ad hominem argudioa (, «pertsonaren aurkako argudioa») da eztabaida batean argudiotzat falazia erabiltzea, arrazoi egokien ordez; hain zuzen ere, baieztapen bat aldezten duen pertsona gaitzestearen falazia, edo pertsona hori bere ezaugarri edo ideiengatik erasotzearena, horrela baieztapenaren sinesgarritasuna ezeztatzeko asmoz.

Telebistan ikus daitezkeen eztabaida politiko asko horren erakusgarri dira: arrazoiak oihuka eta besteen argudioak gutxietsiz ezarri nahi dituzten tertuliakideek ad hominem argudioa erabiltzen dute askotan aurkako alderdiaren iritziei aurre egiteko, norberaren argudioei inolako kritikarik egin gabe, objektibotasunik gabe, eta iritzi guztiak hizlarien joera ideologikoak markatuta.

Ad hominem argudioaren bidez eraso zaion pertsona, zehazki, emakumezkoa dela adierazteko, argumentum ad mulierem edo argumentum ad feminam terminoak erabiltzen dira. Ez dago adierazpen baliokiderik, eraso egin zaiona gizonezkoa dela zehazteko.

 Adibide batzuk 
Espainian, PPko Celia Villalobos diputatuak, adibidez, Podemoseko diputatuei eta haien itxurari buruz hitz egin zuen, aldentzen omen zirelako ordura arte Diputatuen Kongresuan ohikoa zen traje eta gorbataz osatutako jantzitik. Hain zuzen ere, hau esan zuen Alberto Rodríguez Rodríguez diputatuari buruz: “niri berdin dit rastak eramatea, baina garbiak eraman ditzala, niri zorriak ez kutsatzeko”. Telebistan egindako adierazpen horiekin, Villalobosek, Podemoseko diputatuaren iritziak argudioekin kritikatu beharrean, itxura mespretxatuz saiatu zen haren ideiak zapuzten.

Baina, horrelakoak ez dira bakarrik telebistan ikusten. Gure egunerokoan ere ohikoa da, adibidez, mugimendu feministaren kontrako arrazoiak ematerakoan “feminazi” hitza erabiltzea. Horrela, feministen aldarrikapen eta iritziei kontra egiteko arrazoiak errespetuz adierazi ordez, eraso egiten da haren alde dauden pertsonak gaitzesten saiatuz. Hau da, feminista bat nazi batekin parekatzen da, gizabanakoa (feminista) eta mugimendua (feminismoa) difamatzen saiatuz.

 Erreferentziak 

 Kanpo estekak 

Kategoria:Latinezko hitzak eta esaldiak
Kategoria:Errelebantzia falaziak
Kategoria:Propaganda teknikak
Kategoria:Erretorika
Kategoria:Falazia informalak